**LIČKO-SENJSKA ŽUPANIJA, Ul. dr. Franje Tuđmana 4, 53000 Gospić, OIB: 40774389207,** koju zastupa župan Milan Kolić (u daljnjem tekstu: Provoditelj natječaja)

i

**Ime i prezime korisnika sredstava, Ulica i broj, Poštanski broj i Mjesto**, OIB: ,(u daljnjem tekstu: korisnik sredstava), sklapaju**:**

**UGOVOR**

**O MEĐUSOBNIM PRAVIMA I OBVEZAMA U SVEZI SUFINANCIRANJA TROŠKOVA PROVEDBE MJERA POVEĆANJA ENERGETSKE UČINKOVITOSTI**

broj: \_\_\_/2014

**Članak 1.**

**PREDMET UGOVORA**

Ovaj Ugovor sklapa se na temelju Zaključka o utvrđivanju bodovne liste i odabiru korisnika sufinanciranja (u daljnjem tekstu: Zaključak) po provedenom javnom natječaju kojim Fond za zaštitu okoliša i energetsku učinkovitost (u daljnjem tekstu: Fond) i Ličko-senjska županija (u daljnjem tekstu: provoditelj natječaja) nepovratnim novčanim sredstvima sufinanciraju provedbu „Programa povećanja energetske učinkovitosti obiteljskih kuća u Ličko-senjskoj županiji u 2014. godini“.

Predmet ovog Ugovora je reguliranje međusobnih prava i obveza ugovornih strana u svezi sufinanciranja prihvatljivih troškova provedbe mjera povećanja energetske učinkovitosti (**u tekstu: Mjere EnU**) , uvjeti i način korištenja Vrijednosnog kupona, rok provedbe Mjere EnU te druga prava i obveze koje iz toga proizlaze.

**Članak 2.**

**PREDMET I PRIHVATLJIVI TROŠKOVI SUFINANCIRANJA**

Mjere povećanja energetske učinkovitosti koje će se sufinancirati su:

1. zamjena postojeće ugradnjom nove vanjske stolarije,
2. povećanje toplinske zaštite ovojnice obiteljske kuće,
3. povećanje energetske učinkovitosti sustava grijanja ugradnjom plinskih kondenzacijskih kotlova ,
4. povećanje energetske učinkovitosti sustava prozračivanja ugradnjom uređaja za povrat topline otpadnog zraka (rekuperatora).

Provoditelj natječaja i Fond za zaštitu okoliša i energetsku učinkovitost sufinancirat će samo prihvatljive troškove mjera EnU koji su definirani u *Pravilniku za provedbu programa povećanja energetske učinkovitosti obiteljskih kuća* (**u tekstu: Pravilnik)**.

Prihvatljivi trošak mjere EnU je onaj nastao nakon objave rezultata natječaja (vidi članak 12. Pravilnika). Komponente mjera EnU koje se smatraju prihvatljivim troškom naveden je u članku 3. Pravilnika, dok se sav ostali materijal, oprema ili usluga radova koji tamo nije naveden, a eventualno se može pojaviti u tijeku provedbe mjera EnU, smatra neprihvatljivim troškom te ga investitor snosi u 100% iznosu.

Ugovorne strane su suglasne da će korisnik sredstava pri provedbi mjera EnU angažirati ovlaštenog izvođača radova koji posjeduje potrebne suglasnosti iz Pravilnika.

**Članak 3.**

**VRIJEDNOSNI KUPON**

Ugovorne strane suglasne su da će, nakon sklapanja ovog Ugovora, Provoditelj natječaja korisniku sredstava izdati Vrijednosni kupon sa *Serijskim brojem* kao instrument plaćanja s određenim rokom važenja naznačenim na Vrijednosnom kuponu, uz predočenje osobne iskaznice korisnika sredstava/osobe ovlaštene za zastupanje ili valjane punomoći.

**Članak 4a.**

**MINIMALNI TEHNIČKI UVJETI**

Korisnik sredstava se obvezuje da će sufinancirani sustav toplinske zaštite vanjske ovojnice biti onaj kojim će se zadovoljiti koeficijent prolaska topline:

* **≤0,20** za Θe,mj,min≤3 ⁰C (**≤0,25** za Θe,mj,min>3 ⁰C) za krov, strop i pod grijanog prostora (Θi>18 ⁰C) prema vanjskom ili negrijanom prostoru (podrumu, garaži),
* **≤0,25** za Θe,mj,min≤3 ⁰C (**≤0,40** za Θe,mj,min>3 ⁰C) za vanjski zid grijanog prostora,
* **≤0,25** za Θe,mj,min≤3 ⁰C (**≤0,45** za Θe,mj,min>3 ⁰C) za pod prema tlu i ukopane dijelove grijanog prostora.

Korisnik će zadovoljenje navedenih koeficijenata dokazati predajom projektne dokumentacije s izračunom i iskazom koeficijenata prolaza topline dijelova ovojnice obiteljske kuće ovjerene od strane ovlaštenog inženjera u roku od 60 dana donošenja Zaključka o utvrđivanju bodovne liste i odabiru korisnika sufinanciranja a prije potpisivanja Ugovora.

Navedeni iznos debljine i vrste toplinske izolacije ne odnosi se na spoj s podnožjem koji se izvodi ekstrudiranim polistirenom (XPS-om).

Svi dijelovi povezanog ETICS sustava moraju imati važeću *Izjavu o svojstvima* ili *Izjavu o sukladnosti* sukladno *Zakonu o građevnim proizvodima (NN 76/13)* koju osigurava proizvođač.

Izvođač radova dužan je izdati Izjavu o jamstvenom roku na izvedene radove na rok od minimalno 5 godina.

**Članak 4b.**

**MINIMALNI TEHNIČKI UVJETI**

Provedbom mjere EnU potrebno je postići jednak ili manji koeficijent prolaza topline pojedinih dijelova vanjske stolarije kako slijedi:

* **≤1,4** za komplet i **≤1,1** za staklo za Θe,mj,min≤3 ⁰C te
* **≤1,6** za komplet i **≤1,1** za staklo za Θe,mj,min>3 ⁰C.

Svi dijelovi vanjske stolarije (staklo, okvir, ispuna i dr.) moraju imati važeću Izjavu o svojstvima ili Izjavu o sukladnosti sukladno Zakonu o građevnim proizvodima (NN 76/13) koju osigurava proizvođač.

Izvođač radova dužan je izdati Izjavu o jamstvenom roku na izvedene radove na rok od minimalno 2 godina.

**Članak 4c.**

**MINIMALNI TEHNIČKI UVJETI**

Provedbu mjere EnU sustava grijanja moguće je izvršiti isključivo ugradnjom plinskih kondenzacijskih kotlova.

**Članak 4d.**

**MINIMALNI TEHNIČKI UVJETI**

Provedbu mjere EnU sustava prozračivanja moguće je izvršiti isključivo ugradnjom uređaja za povrat topline otpadnog zraka.

**Članak 5.**

**VISINA UDJELA SUFINANCIRANJA**

Po izvršenim radovima na provedbi Mjere EnU korisnik sredstava predat će Vrijednosni kupon iz članka 3. ovog Ugovora ovlaštenom izvođaču radova, temeljem kojeg će izvođač radova umanjiti iznos na računu za 82,5% prihvatljivih troškova računa (uključujući PDV) do najviše 61.875,00 kn (slovima: šezdesetijednutisućuosamstosedamdesetipetkuna) po kućanstvu.

**Članak 6.**

**ZAHTJEV ZA ISPLATU SREDSTAVA SUFINANCIRANJA**

Iznos iz članka 5. ovog Ugovora, iznos je sufinanciranja koju će Provoditelj natječaja isplatiti izvođaču radova, nakon što angažirani izvođač radova, kod koje su korisnici sredstava ostvarili sufinanciranje putem *Vrijednosnog kupona*, podnese  *Zahtjev za isplatu sredstava sufinanciranja.*

Zahtjev za isplatu sredstava pravne osobe obavezno mora sadržavati slijedeću dokumentaciju:

1. ispostavljeni račun za opremu i ugradnju mjere EnU (original ili ovjerena kopija) koji mora sadržavati:
   * detaljnu i cjelovitu specifikaciju ugrađenog materijala, opreme i radova na način da su navedene:
     + stavke prihvatljivih troškova sukladno članku 3. ovoga Pravilnika;
     + sav ostali materijal, oprema i radovi koji nisu sastavni dio prihvatljivih troškova;
   * jasno naznačenim iznosima sufinanciranja Provoditelja natječaja (u postotnom i apsolutnom iznosu) za dio prihvatljivih troškova.
2. original Vrijednosnog kupona, cjelovito popunjen i obostrano ovjeren od strane Izvođača radova;
3. kopiju ovjerene Pisane izjave izvođača radova o izvedenim radovima i uvjetima održavanja obiteljskih kuća koji, sukladno *Pravilniku o tehničkom pregledu građevine (NN 108/04)*, mora sadržavati:

* naziv i adresa kućanstva;
* izvješće o izvođenju radova i ugrađivanju mjera toplinske zaštite ovojnice obiteljske kuće, energetski učinkovite vanjske stolarije, sustava grijanja ili sustava prozračivanja u odnosu na tehničke upute za njihovu ugradnju i uporabu s uvjetima održavanja građevine s obzirom na izvedeno stanje građevine te ugrađene građevne proizvode;
* specificiranu vrstu i debljinu kao i ukupnu površinu ugrađene toplinske izolacije ukoliko se provela mjera EnU ovojnice, odnosno vrstu ostakljenja i prozorskog okvira za vanjsku stolariju sa pripadajućim koeficijentima prolaska topline ukoliko se provela mjera EnU za vanjsku stolariju i tehničku specifikaciju sustava grijanja i prozračivanja;
* fotodokumentaciju u fazi izvođenja radova pri provedbu mjere EnU (minimalno 3 slike formata 15 x 10 cm na različitim lokacijama pročelja, u slučaju ugradnje sustava grijanja i prozračivanja slike ugrađene opreme);
* popis dokaza o sukladnosti ugrađene opreme, isprava o sukladnosti ili svojstvima.

1. kopija ovjerene Izjave o jamstvenom roku na izvedene radove na rok od minimalno 2 godine (ovjerava ga Izvođač radova);
2. važeća Suglasnost za obavljanje djelatnosti građenja angažiranog Izvođača radova sukladno članku 3. Pravilnika;

**Članak 7.**

**NAČIN DOSTAVE ZAHTJEVA ZA ISPLATU SUFINANCIRANJA**

Zahtjev za isplatu sredstava sufinanciranja dostavlja se isključivo kao preporučena pošiljka sa povratnicom u pisanom obliku, zatvorenoj omotnici s nazivom, OIB-om i adresom Izvođača radova, na adresu Provoditelja natječaja uz naznaku: ***Projekt EnU 2014 - Zahtjev za isplatu sredstava sufinanciranja.***

**Članak 8.**

**OČEVID PROVEDENE MJERE EnU**

Po primitku Zahtjeva za isplatu sredstava Provoditelj natječaja dužan je u roku od 15 dana od dana zaprimanja Zahtjeva za isplatu sredstava sufinanciranja izvršiti očevid provedene mjere EnU te izraditi *Zapisnik o provedenom očevidu*.

Korisnik sredstava se obvezuje da će biti dostupan za provođenja očevida te da će tom prilikom predstavniku Provoditelja natječaja dati na uvid svu potrebnu dokumentaciju propisanu natječajem te po potrebi i drugu dokumentaciju vezanu uz provedbu mjere EnU.

Ukoliko dostavljeni Zahtjev za isplatu sredstava sufinanciranja koji je preduvjet za izvršenje stručnog nadzora izvršenih radova i ugrađene opreme nije cjelovit, Izvođač radova dužan ga je nadopuniti traženom dokumentacijom u roku od 10 (deset) dana od dana zaprimanja službene obavijesti od strane provoditelj natječaja.

Ukoliko se utvrdi da dostavljena dokumentacija nije u skladu člankom 3. Pravilnika, provoditelj natječaja zadržava pravo neisplaćivanja subvencije izvođaču radova.

Zahtjevi za isplatom sredstava sufinanciranja pristigli nakon roka isteka Vrijednosnog kupona neće se sufinancirati.

**Članak 9.**

**ISPLATA SREDSTAVA**

Nakon provedenog stručnog nadzora izvršenih radova i ugrađene opreme, ako su zadovoljeni svi uvjeti za isplatu, Provoditelj natječaja dužan je u roku od 30 (trideset) dana od dana izrade Zapisnika o provedenom očevidu iz članka 15. Pravilnika, isplatiti vlastiti iznos sufinanciranja na dostavljeni IBAN izvođača radova, a dio kojeg sufinancira Fond u roku od 30 (trideset) dana od dana zaprimanja na svoj račun, sukladno iznosima navedenim u Vrijednosnom kuponu.

**Članak 10.**

**OBVEZE KORISNIKA SREDSTAVA**

Ugovorne strane suglasne su da će korisnik sredstava provedenu mjeru EnU koja će biti funkcionalna cjelina i koja će se sastojati iz svih potrebnih komponenti od dana ugradnje redovito održavati sukladno uputama proizvođača.

**Članak 11.**

**ODUSTAJANJE OD IZGRADNJE I SUFINANCIRANJA PROJEKTA**

Korisnik sufinanciranja može odustati od provedbe mjere EnU u roku od 60 dana od dana potpisivanja ovog Ugovora od strane Provoditelja natječaja. U tom slučaju prije zadanog roka za predaju *Zahtjeva za isplatom sufinanciranja* dužan je vrati nerealizirani vrijednosni kupon i u pisanoj formi, obavijestiti Provoditelja natječaja o odustajanju od realizacije projekta.

Ukoliko korisnik sufinanciranja ne provede mjeru EnU te ne preda *Zahtjev za isplatom sufinanciranja* sa svom potrebnom dokumentacijom, unatoč potpisanom Ugovoru, a nije dostavio pisanu Izjavu o odustajanju kojom pravda nemogućnost ugradnje, gubi pravo na sudjelovanje u natječajima Provoditelja natječaja u iduće 3 (slovima: tri) godine, ne računajući godinu u kojoj se prijavio.

Izjavu o odustajanju od realizacije projekta, zajedno s nerealiziranim vrijednosnim kuponom, korisnik sredstava dostavlja isključivo kao preporučena pošiljka sa povratnicom na adresu Provoditelja natječaja uz naznaku „Projekt ENU – Izjava o odustajanju“.

**OPĆE ODREDBE**

**Članak 12.**

Ugovorne strane su suglasne da će sve međusobne sporne odnose koji bi proizašli iz ovog Ugovora riješiti sporazumno, a ukoliko to ne uspiju spor će riješiti stvarno nadležni sud.

**Članak 13.**

Ugovorne strane sporazumno utvrđuju da su ovaj Ugovor pročitale i razumjele, da na isti nemaju primjedbi, da u cijelosti prihvaćaju svoja prava i obveze koje iz njega proizlaze te ga u znak prihvaćanja potpisuju.

**Članak 14.**

Ovaj ugovor sastavljen je u četiri (4) jednaka primjerka od kojih jedan (1) primjerak zadržava korisnik sredstava, a tri (3) primjerka Provoditelj natječaja.

Za korisnika sredstava:Za Ličko-senjsku županiju

Župan

Milan Kolić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

Klasa: 310-01/14-01/\_\_

Urbroj: 2125/1-02-14-\_\_\_

Gospić, \_\_\_\_\_\_\_\_\_\_\_\_ 2014.